Woede oor riller-rekeninge vir Tshwane-inwoners | Maroela Media
Terwyl die Tshwane-metroraad dreig om inwoners se dienste weens wanbetaling op te skort, kla talle Pretorianers oor die buitensporige rekeninge wat hulle die afgelope paar maande van die metro ontvang het.
Honderde inwoners het hulle die afgelope ruk uit frustrasie tot sosialemediaplatforms gewend om hul misnoeë met die situasie te kenne te gee. Huishoudelike verbruikers se rekeninge beloop in sommige gevalle glo tot R70 000. Talle inwoners se deposito's by die metroraad is ook skielik verhoog. Baie inwoners wat voet by stuk hou dat hul rekeninge opbetaal is, het boonop aanmanings gekry dat hul dienste weens agterstallige skuld opgeskort gaan word.
Inwoners kla ook dat dit dikwels 'n nagmerrie is om die probleem by 'n munisipale kantoor uit te pluis en op te los.
Randall Williams, die DA se burgemeesterskandidaat in die Tshwane-metroraad, het gesê klagtes oor rekeninge stroom in.
"Dit volg terwyl die onregmatige ANC-administrateurs in Tshwane begin om die stad se nuwe begroting in werking te stel. Inwoners ontvang belaglik hoë rekeninge wat baie meer is as die meterlesings wat hulle ingedien het," het Williams gesê.
Williams sê soms is rekeninge nou tot tien keer meer as wat dit normaalweg beloop.
"Hulle kry nie antwoorde uit die stad se onregmatige ANC-administrateurs om hierdie probleme reg te stel nie, maar word gedreig dat hul krag afgesny gaan word."
Volgens Williams betaal net sowat 30% van inwoners in hierdie stadium betyds hul rekeninge.
"As die stad versuim om akkurate rekeninge uit te stuur, sal dit waarskynlik vererger omdat inwoners gaan weier om die verregaande en verkeerde rekeninge te betaal. Dit gaan die reeds moeilike finansiële posisie waarin die administrateurs die stad geplaas het net verder vererger."
Die herrie oor die hoë rekeninge kom boonop terwyl dienslewering in die metroraad al hoe verder verswak. Vullisverwyderingsdienste is in 'n stadium opgeskort en die stad werk steeds om die agterstand in te haal.
Die metroraad moes einde verlede maand boonop 'n hofbevel kry om stakende Samwu-werkers te verhoed om amok in die stad te maak en ander niestakende werkers te intimideer.
Williams sê die stad se versuim om die huidige arbeidsonrus te pak het die stad se sleuteladministratiewe funksies lamgelê en inwoners aan die genade oorgelaat.
Mpho Nawa, die metroraad se administrateur, het die afgelope week gesê ondanks die raad se aansporingsprogram om inwoners te help om hul agterstallige skuld te vereffen, het min inwoners van die aanbod gebruik gemaak.
"Om kredietbeheer- en skuldinvorderingsmaatreëls te vermy, word inwoners aangemoedig om steeds hul munisipale rekeninge ten volle en betyds te vereffen," het Nawa gesê.
Volgens Nawa het die ongekende verspreiding van Covid-19 'n verreikende uitwerking op mense gehad en is die stad bewus van talle inwoners se groot uitdaging om hul verpligting teenoor die munisipaliteit na te kom.
Nawa het gesê diegene wat sukkel om hul rekeninge te vereffen, kan 'n versoek vir 'n betalingsreëling na [email protected] stuur. Inwoners kan ook aansoek doen om betalingsverligting.
Melkkoeie is ons mense. Ek het 'n rekening in my besit van 'our people ' wat baie skuld maar daar mee wegkom/afgeskryf word. Munisipale werkers en amptenare kry salarisverhogings, maar ek nie. Laat die kaartehuis vou. Nuwe besem vee skoon.
Afriforum moet dringend inspring met klas aksie interdikte .
Nie 'n woord oor die foutiewe belaglike rekeninge van Tshwane nie, net betaal of tref reëlings. Dit die vermeld te word dat Tshwane die werkers 'n 6.2% salaris verhoging toe gestaan het, te midde 'n tydperk waar nie eers staatsamptenare 'n salaris verhoging gekry het nie en BAIE mense met verminderde inkomste of geen inkomste moet betaal. Asblikke word nie af gehaal nie en baie mense sit sonder krag. Ons moet net almal vir een maand nie betaal nie, laat hulle dan self sien kom klaar. Begin deur jou erfbelasing op sy eie rekening te kry van jou water en… Lees meer »
Dis malligheid , maar ek moet eerder stil bly , want netnou tref hierdie waansin my dorp ook. Rekenings vir my het al redelik gestyg met sowat 40 % , maardis een vulletjie teen wat ons hierbo lees . Daar is net geen regverdigheid in hierdie verband nie . En ek vermoed dat "our people" nie deur so iets getref word nie.
Algemeen ek sukkel nou al 6 maande om my rekening reg te kry. Rek moet op 23e betaal word wie kry daardie tyd van die maand geld as jy op 1e betaal word daar sommer R200 bygesit as boete. As daar krag is is daar nie water nie. Parke lyk absoluut chaoties. Geen dienslewering is aan die orde van die dag